Post salutacionem. Erwerdige, leve, holde here. Wii hebben enen breff van heren Cristern, an jwe werdicheit gescreven, hiirinne vorsloten, in dage gifte disses breves unde in jegenwardicheit des huskumpturs, wente unse here, de cumpthur, sulven nicht to hus en was, gelesen unde wol vornomen, dar wii doch nicht enkedes ut vorstan konen, men dat he sine bodesscopp an jwe herlicheit senden wert. Darumme, leve holde here, off he sine boden bi jw sendende worde, bidden wii jwe werdicheit des besten, alse gii allewege gerne don, to ramende unde den dach anders nergen to holdende, dan binnen landes, alse ene jwe herlicheit begrepen hevet. Ok brachte in des vorbenomeden breves bringer, dat her Cristerne iiij schepe nemen hadde laten vor der Narwe unde dat de to Wiborch, er he van dar zegelde, gekomen weren unde hiir den unsen, alse wii uns wol vormoden, tobehoren.